Χαράλαμπος Κωστόπουλος

Ο Χαράλαμπος Κωστόπουλος  (Πειραιάς, 21 Ιουνίου 1947 - Περιστέρι Αττικής, 25 Φεβρουαρίου 2013) ήταν Έλληνας ζωγράφος, εικαστικός, πεζογράφος και καλλιτεχνικός επιμελητής περιοδικών.

 Βίος και έργο 
Γεννήθηκε το 1947 στα Μανιάτικα του Πειραιά από γονείς λαϊκής καταγωγής. Στη συνέχεια έζησε στην Καστέλλα, στη Ζάκυνθο, στη Σύρο, στα Άνω Πετράλωνα και στο Περιστέρι, όπου διέμενε μέχρι τον θάνατό του. Το διάστημα μεταξύ  1973-1977 έκανε σπουδές στο ελεύθερο εργαστήριο της Σχολής Καλών Τεχνών στο Παρίσι. Μελέτησε στα Μουσεία του Παρισιού και στη Βαρκελώνη, ταξίδεψε στην Ευρώπη, αναζητώντας τη καλλιτεχνική του ταυτότητα.

Έργα του βρίσκονται σε ιδιωτικές και δημόσιες συλλογές στην Ελλάδα και το εξωτερικό (Γαλλία, Ισπανία, Ολλανδία, Γερμανία, ΗΠΑ, Καναδάς). Είχε οργανώσει 11 ατομικές εκθέσεις και συμμετείχε σε 4 ομαδικές, κατά το χρονικό διάστημα 1977-2001. Ένα μεγάλο πλήθος έργων του (600 περίπου) δεν παρουσιάστηκε ποτέ δημοσίως.

Το έργο του αποτυπώνει τα έντονα βιωματικά στοιχεία του καλλιτέχνη. Ορμώμενος μέσα  από τις έντονες σκηνές του πραγματικού  βίου, μας αφηγείται τη πορεία προς το φως με ζωντανούς χρωματισμούς, φαντασία, δυνατές πινελιές. Άλλοτε με έντονα χρώματα και άλλοτε αφαιρετικά τηρεί σιωπή, με πρόσωπα σκυμμένα και τοπία ερημιάς.

Ο Χαράλαμπος Κωστόπουλος κράτησε στη ζωή του ένα είδος αναχωρητισμού μέσα στην πόλη. Ενώ ζούσε στον κόσμο και τα προβλήματά του, διατήρησε ένα προσωπικό δρόμο και έμεινε μακριά από καλλιτεχνικούς κύκλους και άλλες κοινωνικές επαφές. Από τα 35 του χρόνια επισκεπτόταν το Άγιο Όρος και διατηρούσε ισχυρούς δεσμούς με μοναχούς της Αγιορείτικης κοινότητας, μελετούσε θεολογία και τους Πατέρες.

Παράλληλα υπήρξε εμπνευσμένος δάσκαλος, καθοδηγητής, εμψυχωτής, πολλών ερευνητών και φίλων στη ζωγραφική και τα γράμματα. Ακόμα βοηθούσε διαρκώς νέους συμβουλευτικά  μέσα από τις εμπειρίες του και την αγάπη του.  

Επιπλέον υπάρχει μεγάλος όγκος ποιημάτων και πεζών, Σημειώσεων –Τετραδίων,  αφού καθ’ όλη τη διάρκεια της ζωής του έγραφε.

Από το 1996 έως το 2013 είχε τη καλλιτεχνική επιμέλεια στα περιοδικά Διάβαση της Ιεράς Μητροπόλεως Περιστερίου και Εφημέριος της Ιεράς Συνόδου της Εκκλησίας της Ελλάδος.

Σύζυγός του ήταν η Φλώρα Ιατροπούλου συντηρήτρια Βυζαντινών αρχαιοτήτων, αγιογράφος, ζωγράφος.

 Ατομικές εκθέσεις - συμμετοχές 
 Αίθουσα Τέχνης Δήμου Πειραιά (1977, 1983)
 Αίθουσα Εκθέσεων Δήμου Ερμούπολης Σύρου (1977)
 Πνευματικό Κέντρο Ζακύνθου (1981)
 Γκαλερί Ζυγός (1987, 1993, 1994, 1995, 1996 & 2001)
 Γκαλερί Dada (1990)
 Αίθουσα Τέχνης «Πάτση», Ιωάννινα (1991, 1994, 1995)

 Πηγές 
 Λήμμα «Κωστόπουλος Χαράλαμπος», στο: Ευγένιος Δ. Ματθιόπουλος, (επιμ.), Λεξικό Ελλήνων Καλλιτεχνών. Ζωγράφοι, γλύπτες, χαράκτες, 16ος-20ός αι, 2, Συντονισμός έκδοσης: Δώρα Κομίνη-Διαλέτη. Αθήνα: Εκδόσεις Μέλισσα, 1998, σελ. 361. ISBN 9602042095. («Ο Χαράλαμπος Κωστόπουλος έκανε ελεύθερες σπουδές στο Παρίσι. Κύριο γνώρισμα του μορφοπλαστικού λεξιλογίου του είναι ο εξπρεσιονιστικός χαρακτήρας που διαπιστώνεται ιδιαίτερα στις προσωπογραφίες του, οι αφαιρετικές τάσεις και η υπερβατική διάθεση στην τοπιογραφία του. Έχει παρουσιάσει το έργο του σε ατομικές (Δημαρχείο Πειραιά 1976, Dada, 1990, Ζυγός 1993, 1996) αλλά και σε ομαδικές εκθέσεις»).

Κατηγορία:Έλληνες ζωγράφοι του 21ου αιώνα
Κατηγορία:Έλληνες ζωγράφοι του 20ού αιώνα